钦定古今图书集成/明伦汇编/氏族典/第386卷 > 李贤
## 钦定古今图书集成/明伦汇编/氏族典/第386卷 > 李贤

按《唐书章怀太子贤传》：“贤字明允，容止端重，少为帝
爱，甫数岁读书，一览辄不忘。始王潞，历幽州都督、雍
州牧，徙王沛，累进扬州大都督、右卫大将军。更名德，
徙王雍，领雍州牧、凉州大都督，实封千户。上元元年，
复名贤。六月，立为皇太子，俄诏监国，又诏注《后汉书》。
时明崇俨以左道为武后所信，崇俨言英王类太宗”，
而相王贵。贤闻，恶之。调露中，天子在东都，崇俨为盗
所杀。后疑出贤谋，遣人发太子阴事，诏薛元超、裴炎、
高智周杂治之，获甲数百首于东宫。帝素爱贤，薄其
罪，后曰：“贤怀逆，大义灭亲，不可赦。”乃废为庶人。开耀
元年，徙巴州。武后得政，诏丘神𪟝检卫贤第，迫令自杀，年三十四。睿宗立，追赠皇太子及谥。三子：光顺、守
礼、守义。光顺为乐安王，徙义丰，被诛，守义为犍为王，
徙封桂阳，薨。先天中，追封光顺莒王，守义毕王。